‘วรรณ’มองดอกเบี้ยลดผลดีกองตราสารหนี้ยาว
บลจ.วรรณ มองดอกเบี้ยลด ผลดีตราสารหนี้ระยะกลางยาว แนะโยกลงทุน
10 พ.ค. 2556

บลจ.วรรณ มองดอกเบี้ยลด ผลดีตราสารหนี้ระยะกลางยาว แนะโยกลงทุน
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ กล่าวว่า ช่วง 1 เดือนที่ผ่านมา ตลาดหุ้นไทยปรับตัวขึ้นกว่า 7% ส่งผลให้ดัชนีหุ้นไทยยืนเหนือระดับ 1,600 จุด จึงอาจเกิดแรงขายทำกำไรออกมา ขณะที่ค่าเงินบาทยังแข็งค่าสูงสุดในอาเซียน น่าจะทำให้คณะกรรมการนโยบายการเงิน (กนง.) มีโอกาสปรับลดอัตราดอกเบี้ยนโยบายมากขึ้น และจะทำให้ผลการดำเนินงานของกองทุนตราสารหนี้ระยะกลางถึงยาวดีต่อเนื่อง จึงแนะปรับพอร์ตเน้นลงทุนกองทุนตราสารหนี้ระยะยาวเพิ่มขึ้น 
“ขณะที่การลงทุนในตราสารหนี้ อัตราผลตอบแทนของพันธบัตรอาจจะปรับตัวลดลง จึงแนะนำให้นักลงทุนที่เน้นการลงทุนในกองทุนตราสารหนี้อาจกระจายเงินลงทุนในตราสารหนี้ที่มีอายุยาวมากขึ้น” นายวิน กล่าว
บลจ.วรรณ แนะนำกองทุนเปิดเอกตราสารหนี้คืนกำไร (ONEFAR) เน้นลงทุนในตราสารหนี้ระยะกลาง ซึ่งจะได้ประโยชน์จากสถานการณ์ดังกล่าวและมีโอกาสรับผลตอบแทนที่สูงกว่าลงทุนในกองทุนรวมตลาดเงิน โดยผลตอบแทนของกองทุนย้อนหลัง ตั้งแต่ต้นปี 3 เดือน 6 เดือน และ 1 ปี อยู่ที่ 3.70% 4.20% 3.58% และ 4.14% ขณะที่เกณฑ์มาตรฐานอยู่ที่ 2.35% 2.35% 2.38% และ 2.57% ตามลำดับ
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ.ฟินันซ่า เปิดเผยว่า บลจ.ฟินันซ่า จะเสนอขายกองทุนตราสารหนี้ฟินันซ่า 6 เดือน เสนอขายระหว่างวันที่ 714 พ.ค.2556 ลงทุนในตราสารหนี้และเงินฝากทั้งในและต่างประเทศ อัตราผลตอบแทนประมาณ 3% ต่อปี ซึ่งสูงกว่าอัตราดอกเบี้ยนโยบายและเหมาะกับนักลงทุนที่รับความเสี่ยงได้ต่ำ
“ขณะนี้จีนเริ่มออกมาตรการดูแลเงินไหลเข้าแล้ว ส่วนเงินบาทแข็งค่ามากเกินพื้นฐาน จึงประเมินว่าปีนี้ กนง.ไม่น่าจะขึ้นดอกเบี้ยนโยบาย และอาจจะลดดอกเบี้ยลงอย่างน้อยหนึ่งครั้ง ควบคู่ไปกับรัฐบาลออกมาตรการพิเศษมาดูแลค่าเงินบาท เช่น การเก็บค่าธรรมเนียมเงินลงทุนต่างประเทศระยะสั้นในพันธบัตร” นายธีรพันธุ์ กล่าว